РЕШЕНИЕ НА СЪВЕТА
от 19 октомври 2009 година
относно подписването на устава на Международната агенция за възобновяема енергия (IRENA) от Европейската общност
(2009/806/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 175, параграф 1 и член 300, параграф 2, първа алинея от него,
като взе предвид предложението на Комисията,
като има предвид, че
(1)
На 26 януари 2009 г. уставът на Международната агенция за възобновяема енергия (1) („уставът“) беше подписан на учредителната конференция в Бон от седемдесет и пет държави, между които и двадесет държави-членки на ЕС.
(2)
Съгласно устава целта на Международната агенция за възобновяема енергия (IRENA) е „да насърчава раз-пространението и прилагането, както и трайното използване на всички форми на възобновяема енергия, като се отчитат националните и вътрешните приоритети и ползите, произтичащи от един комбиниран подход, включващ възобновяема енергия и мерки за енергийна ефективност, и приносът на възобновяемата енергия за опазването на околната среда чрез ограничаване на експлоатацията на природните запаси и намаляване на обезлесяването, по-специално на обезлесяването в тропическите региони, на разрастването на пустините и на загубата на биоразнообразие; за запазването на климатичните условия; за икономическия растеж и социалното сближаване, в това число намаляването на бедността и устойчивото развитие; за достъпа до енергийни източници и сигурността на енергийните доставки и за регионалното развитие и отговорността на поколенията“.
(3)
Както Европейската общност, така и нейните държави-членки имат компетенции в сферите, обхванати от устава. Някои разпоредби на устава могат да засегнат разпоредбите, постановени в актове на Общността по отношение на околната среда и енергията.
(4)
Като се има предвид, че уставът на IRENA влиза в сила едва на тридесетия ден след депозирането на двадесет и петия документ за ратификация, като дотогава остава открит за подписване, уставът следва да бъде подписан от името на Европейската общност в съответствие с член XIX A от него. На учредителната конференция на IRENA на 26 януари 2009 г. беше създадена Подготвителна комисия за IRENA (2). Съгласно точка 3 от Резолюцията за създаване на Подготвителна комисия за IRENA, приета от Конференцията за създаване на IRENA, Подготвителната комисия се състои от по един представител от всяка от страните, подписали устава. Подготвителната комисия следва да осигури бързото и ефективно създаване на IRENA, в това число чрез изготвяне на временна работна програма и бюджет. Приема се, че ще бъде полезно да се участва пълноценно в дейностите на IRENA от момента на подписването. Следователно Общността следва да бъде представена и да участва в Подготвителната комисия за IRENA от момента на подписването,
РЕШИ:
Член 1
С настоящото председателят на Съвета е оправомощен да посочи едно или повече лица, упълномощени да подпишат от името на Европейската общност устава на Международната агенция за възобновяема енергия, основана на 26 януари 2009 г. в Бон.
Член 2
По силата на подписа си Общността ще бъде представена в Подготвителната комисия за IRENA, създадена от Конференцията за създаване на IRENA.
Съставено в Люксембург на 19 октомври 2009 година.